《黄岩王玫伯同年后雕草堂落成寄诗索和次韵答之 其三》
清代·黄绍弟

重拟东坡赠影形，清文落手似新硎。芟除芜秽谈经席，点缀芳菲问字亭。

万里新愁双鬓白，百年旧物一毡青。五峰师友渊源在，咫尺苍溪有典型。

作者简介：黄绍弟，字叔颂，号缦庵，瑞安人。光绪庚寅进士，改庶吉士，授编修。历官湖北候补道。有《缦庵遗稿》。